瑞麦赋
任瑗 (Tang)
建极惟皇。昭烁于光。出豫考卜。乘时省方。西自丰鄗。东巡洛阳。顺天游而有度。协日晷之云长。徵贤宣室。布政明堂。风雨时序。黎庶其康。尽物称瑞。穷灵委祥。明含日月。则阶蓂恒秀。泽及草木。而陇麦登芳。于是辟离宫。通禁苑。睹兹瑞之所应。实皇恩之烛远。朝任得人。时惟贤相。九流分职。三旗协亮。称尧舜之允敷。同益赞而为唱。曰珍瑞麦。生我皇国。凌寒而秀。彰圣之德。愿载东观之书。以歌南薰之则。既而帝曰钦哉。天符聿来。俾予光于四表。惟尔翼于中台。念幽芳之遂性。知棫朴之当材。且夫麦之为瑞。其德至矣。居寒自生。当暑荐美。含实珠净。耀芒锋起。既标咏于诗人。亦称奇于缣史。赏其芃芃于野。渐渐其秀。将嗣谷以登年。岂凌霜而不茂。在昔唐叔。嘉禾伊育。昭彼周王。天人斯穆。今惟圣帝。此焉攸淑。涵之如春也。及昼而繁荣。就之如日也。来牟而纷郁。则有小儒。怡然鼓腹。照水镜之光鉴。参历选之题目。未登高而赋成。庶陈美于金竹者也。